जीजीयू में अक्षम बच्चों के लिए तीन दिवसीय कार्यशाला शुरू
बिलासपुर | गुरु घासीदास विश्वविद्यालय के शिक्षा विभाग के तत्वावधान में शुक्रवार से अधिगम अक्षम बच्चों के लिए पाठ्यक्रम अनुकूलन विषय पर तीन दिवसीय कार्यशाला शुरू हुई। कार्यक्रम को संबोधित करते हुए प्रबंध विभाग के प्रो.एलपी पटेरिया ने कहा कि समाज के सभी वर्ग की प्रगति के लिए ऐसी कार्यशाला काफी महत्वपूर्ण सिद्ध हो सकती है। उन्होंने राष्ट्र निर्माण की दिशा में आगे बढ़ते रहने की बात कही। कार्यवाहक विभागाध्यक्ष डॉ. सुजीत कुमार मिश्रा ने शिक्षा के इतिहास को समझाते हुए विशेष शिक्षा के अंतर्गत समेकित व समावेशित शिक्षा की प्रासंगिकता का आंकलन किया। उन्होंने अधिगम अक्षमता के क्षेत्र में उपलब्ध संसाधनों की कमियों को देखते हुए इस दिशा में शिक्षकों की सशक्तिकरण के लिए कदम उठाने की बात कही। कार्यशाला के अंतर्गत पाठ्यक्रम के आधार, पाठ्यक्रम अनुकूलन के प्रकार, पाठ्यक्रम का विश्लेषण, पाठ्यक्रम अनुकूलन की रणनीतियों पर चर्चा की। कार्यक्रम का संचालन शिक्षा विभाग की सहायक प्राध्यापिका डॉ.पायल बनर्जी ने किया। इस अवसर पर बड़ी संख्या में प्राध्यापक, शिक्षक व छात्र-छात्राएं शामिल थे।
hin_Deva hin_Deva